>विकसित होता बिहार… – सीधी खरी बात
>विकसित होता बिहार…
जनवरी 6, 2010 डॉ आशुतोष शुक्ल
>पतन के रसातल से निकल कर विकास के नए आयाम को छूता बिहार अब देश के बीमारू राज्यों को जल्दी ही ठेंगा दिखा कर आगे बढ़ जायेगा. पिछले ४ वर्षों में बिहार ने जिस तरह से अराजकता, लूटमार, अपहरण, फिरौती आदि समस्याओं को मुंह तोड़ जवाब दिया है उसके बाद अब उसे विकास के राजपथ पर चलने से कोई नहीं रोक सकता है. क्या होता है जब नेतृत्व में दृढ़ता हो ? क्या होता है जब मन में कुछ करने का जोश हो ? क्या होता है जब कानून का पालन करने पर बल दिया जाये ? क्या होता है जब प्रशासन का मनोबल बढ़ जाता है ? सारा कुछ वही होता है जो बिहार में हुआ है….. एक संकल्प जिसने बिहार की राह बदल डाली कहीं और से नहीं वरन बिहार के अन्दर से ही आया था नितीश सरकार ने जिस तरह से अपने काम की प्राथमिकताओं को तय किया था और उस पर अमल करने में कोई कोताही भी नहीं बरती तो उसके सद परिणाम तो आने ही थे. काम करने वालों के लिए कोई काम असंभव नहीं होता है पर आज के समय में नेताओं में यह बात घर करती जा रही है कि छोटे राज्य ही विकास का पैमाना होते हैं. संसाधनों में अमीर झारखण्ड किस बदहाली से गुज़र रहा है और एक समय में बदहाली का सामना करने वाला बिहार आज विकास की छलांगें लगा रहा है ? काम करने वालों के लिए छोटे- बड़े का कोई भेद नहीं होता इतने बड़े देश में मनमोहन सिंह कि सरकार अपने काम के कारण ही सत्ता में वापस आई थी. आज शर्म आती है आंकड़े देखकर कि देश की सबसे अधिक आबादी वाला उत्तर प्रदेश विकास कि गति में बिहार से आधी दूरी पर ही सहमा हुआ सा खड़ा है. नहीं इसमें बिहार से जलन नहीं वरन उत्तर प्रदेश के नेताओं के प्रति कुढ़न ही अधिक है. यदि किसी भी हालत में उत्तर प्रदेश, बिहार, झारखण्ड, मध्य प्रदेश, आन्ध्र प्रदेश, ओरिशा, पश्चिम बंगाल प्रगति करते हैं तो यह सीधे ही देश की प्रगति होगी. इतनी बड़ी आबादी यदि पीछे छुट जाये और विकास के राजमार्ग पर रोड़े अटकाने लगे तो देश कैसे तरक्की कर सकता है ? फिल हाल तो नेताओं को बिहार और नितीश से प्रेरणा लेनी चाहिए. सारे लोगों के पास बहुत से सुझाव होते हैं पर उन पर कितने लोग अमल कर पाते है यही विकास का मूल मन्त्र है. उत्तर प्रदेश की पुलिस भर्ती प्रक्रिया की पारदर्शिता की तारीफ़ केन्द्रीय गृह मंत्रालय ने भी की और पूरे देश में इसे लागू करने के लिए निवेदन भी किया. आज सारे भारत को उठ कर खड़ा होना है तभी जाकर कुछ ठोस किया जा सकेगा. .
समाजउम्मीद, ताज़ा मुद्दा
>एम सी डी में भ्रष्टाचार…
>जाना सुतोमू यामागुची का…
0 Thoughts to “>विकसित होता बिहार…”
जनवरी 7, 2010 at 5:26 पूर्वाह्न
>बिहार की यह प्रगति बहुत सुखदायक है ….!!